Мыхьэнэ хэха зиIэ махуэшхуэ
Сабийхэм къащхьэщыжынымкIэ дунейпсо махуэм КъБР-м и Парламентым и депутатхэр ялъыгъуэзащ цIыкIухэм я узыншагъэр щызэтрагъэувэж, ахэр гъащIэм щыхагъэзэгъэж «Нэмыс» республикэ центрым щыIэхэм.
ГуфIэгъуэ дауэдапщэхэр зэхаублэн ипэкIэ КъБР-м лэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэмкIэ и министр Тюбеев Альбертрэ IуэхущIапIэм и унафэщI Къардэн Адэлбийрэ ящIыгъуу депутатхэм пщIантIэр, сабийхэр щыпсэу пэшхэр къызэхакIухьащ. Депутатхэм ягу ирихьащ цIыкIухэр зыхуей хуэзэн, тэмэму еджэн папщIэ къыхузэрагъэпэща Iэмалхэр.
КъБР-м и Парламентым и УнафэщI Егоровэ Татьянэ къыхигъэщащ Са-бийхэм къащхьэщыжынымкIэ дуней- псо махуэм, хабзэ хъуауэ, КъБР-м и Парламентым и депутатхэр сабий IуэхущIапIэхэм, псом хуэмыдэу гугъуехь пыухыкIахэм хэхуа цIыкIухэр щапIхэм, зэрыкIуэр.
— Депутат псори нобэ езыхэм я нэIэ зытет сабий IуэхущIапIэхэм кIуащ цIыкIухэр ягъэгуфIэн, тыгъэхэр иратын папщIэ. Дунейм сабийхэмрэ сабиигъуэмрэ нэхъ лъапIэ зыри теткъым. Егъэджэныгъэм щIэуэ куэд хэзылъхьа педагог цIэрыIуэ Сухомлинский В. А. жиIэу щытащ «сабиигъуэм и илъэсхэр псом япэу цIыкIухэм я псэр къыщагъэуш зэману» зэрыщытыр, сыту жыпIэмэ псэм и фIыгъуэ псори къыщежьэр а зэманырщ. А зэманым цIыкIухэм яIэ гурыфIыгъуэмрэ гукъыдэжымрэ куэдкIэ елъытащ абыхэм я гъащIэр адэкIэ зэрыхъунур, яхэлъыну цIыхугъэмрэ гущIэгъумрэ. Аращ мы махуэшхуэм мыхьэнэ хэха иIэу къыщIэтлъытэр.
Сэ си хъуэпсапIэ нэхъыщхьэхэм ящыщщ сабий зеиншэхэм, адэ-анэм я жьауэм щIэмытыжу къэна, гъащIэ гугъуехьхэм хэхуа цIыкIухэм папщIэ IуэхущIапIэхэм я бжыгъэм гъэ къэс кIэрыхуурэ екIуэкIыныр, абыхэм дахуэмеижыххэ хъуныр, дэтхэнэ зы сабийми унагъуэ гуфIэгъуэмрэ адэ-анэхэмрэ иIэныр», — жиIащ Егоровэ Татьянэ.
ГуфIэгъуэм сабийхэм я къафэхэмрэ уэрэдхэмкIэ пащащ. Егоровэ Татьянэ абыхэм ехъуэхъуащ узыншагъэ быдэ, насып яIэну, зыщIэхъуэпс псори къехъулIэну.
Сабийхэм я дунейпсо махуэмкIэ, апхуэдэу гъэмахуэм и япэ махуэмкIэ цIыкIухэм ехъуэхъуащ УФ-м и Федеральнэ Зэхуэсым и Къэрал Думэм и депутат Геккиев Заур. Абы центрым и лэжьакIуэхэм фIыщIэ яхуищIащ я IэнатIэм псэемыблэжу зэрыпэрытым, сабийхэм гущIэгъурэ гуапагъэрэ яхэлъу зэрадэлажьэм папщIэ.
Абыхэм я жэуапу къыщыпсалъэм центрым и унафэщI Къардэн Адэлбий къыхигъэщхьэхукIащ нобэрей хьэщIэхэм сытым дежи цIыкIухэм гулъытэ хэха зэрыхуащIыр. Абыхэм я псэукIэр егъэфIэкIуэнымкIэ щIэгъэкъуэнышхуэ зэрыхъур. «Нэмыс» центрым иджыпсту сабийуэ 67-рэ щыIэщ. А псори гугъуехь пыухыкIахэм хэхуа, зеиншэу е адэ-анэм я жьауэм щIэмытыжу къэна цIыкIухэрщ.
— Дэ мы IуэхущIапIэм илъэс зыбжанэ лъандэрэ ди нэIэ тедгъэтщ, зэрытхузэфIэкIкIэ дыдоIэпыкъу. Илъэсищ япэкIэ мыбы сабийуэ 90, илъэситI япэкIэ 80 щыIамэ, иджы абыхэм я бжыгъэр 67-м нэсу ехащ. Ар дэ псори дызыщыгуфIыкI Iуэхущ, — жиIащ КъБР-м и Парламентым и УнафэщIым и къуэдзэ АфэщIагъуэ Михаил.
Сабийхэм къащхьэщыжынымкIэ дунейпсо махуэм КъБР-м и Парламентым и депутатхэр апхуэдэу щыIащ КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм сабий зеиншэхэмрэ адэ-анэм я жьауэм щIэмытыжу къэна сабийхэмрэ папщIэ и интернату Нартан къуажэм дэтым, КъБР-м Узыншагъэр хъумэнымкIэ и министерствэм и республикэ сабий унэм, Прохладнэ къалэм щыIэ сабий унэ-интернатым, Приближнэ станицэм дэт интернат еджапIэ хэхам.
Батыр Любэ.
